Pertti Karjalainen

**Pertti Karjalainen** on suomalainen lääketieteen tohtori ja liikkeenjohtaja, joka tunnetaan hoivayhtiö Attendon Suomen toimintojen pitkäaikaisena toimitusjohtajana ja suuromistajana. Hän on yksi MedOne-lääkäriyhtiön perustajista.

## Ura

Karjalainen perusti noin vuonna 2000 yhdessä Veli-Matti Riihimäen, Sami Martinkauppin ja Antti Ylikorkalan kanssa MedOne Oy:n, joka tarjosi kunnille keikkalääkäripalveluja ja terveyspalvelujen ulkoistuksia. Vuonna 2004 perustajat myivät puolet MedOnesta pääomasijoitusyhtiö Sponsor Capitalille, ja vuonna 2007 Attendo osti yhtiön kokonaan. Karjalainen siirtyi yrityskaupan yhteydessä Attendo Suomen toimitusjohtajaksi.

Karjalainen toimi Attendo Suomen toimitusjohtajana vuodesta 2000 kevääseen 2020. Maaliskuusta syyskuuhun 2018 hän toimi lisäksi koko Attendo-konsernin väliaikaisena toimitusjohtajana Henrik Boreliusin jätettyä tehtävänsä. Konsernin toimitusjohtajaksi nimitettiin syyskuussa 2018 Martin Tivéus.

Keväällä 2020 Virpi Holmqvist aloitti Attendo Suomen toimitusjohtajana, ja Karjalainen jatkoi yhtiössä myynnistä ja viranomaisyhteistyöstä vastaavana. KKV:n tarkastusten aikaan tammikuussa 2023 hän toimi Attendon tytäryhtiö Vireko Oy:n osa-aikaisena johtajana. Karjalainen edusti Attendoa Hyvinvointiala HALI ry:n hallituksessa vuoden 2023 loppuun asti, jolloin hän jäi pois hallituksesta.

## Osakeomistukset

Karjalainen on Attendon suurin yksityinen osakkeenomistaja. Joulukuussa 2018 hänen omistusosuutensa oli 14,20 prosenttia.

Toukokuussa 2019 Karjalainen myi 2 221 930 Attendon osaketta Nordstjernan AB:lle noin 111 miljoonan kruunun kauppahinnalla velkaantumisensa pienentämiseksi. Samassa kuussa hän myi lisää osakkeita useissa erillisissä kaupoissa. Kesäkuussa 2019 Attendo antoi tulosvaroituksen, minkä vuoksi osakkeiden myyntien ajoitus herätti julkisuudessa kysymyksiä.

Maaliskuussa 2026 Karjalainen omisti 13 175 834 Attendon osaketta eli 8,71 prosenttia yhtiöstä.

## KKV:n kilpailutarkastus

Kilpailu- ja kuluttajavirasto (KKV) toimitti 12. tammikuuta 2023 yllätystarkastuksen Attendon Helsingin toimipisteeseen selvittääkseen, olivatko hoiva-alan yritykset harjoittaneet kilpailulain 5 §:ssä kiellettyä kilpailijoiden välistä yhteistyötä ikääntyneiden tehostetun palveluasumisen markkinoilla.

Karjalainen, joka ei ollut tarkastuksen alkaessa paikalla, poisti tarkastuksesta tiedon saatuaan kello 9.59–10.24 matkapuhelimestaan viisi WhatsApp-keskustelua ja puhelulokin. Neljä keskusteluista oli käyty kilpailevien hoivayhtiöiden johtoon kuuluvien henkilöiden kanssa ja yksi Attendon myyntijohtajan kanssa. Attendon lakiasiainjohtaja oli kieltänyt häntä puhelimitse poistamasta tietoja ennen poistoja. Karjalainen kertoi markkinaoikeudessa poistaneensa keskustelut, jottei hänen tarvitsisi selittää KKV:lle, miksi hän oli ollut yhteydessä kilpailevien yhtiöiden johtoon.

KKV havaitsi poistot 20. tammikuuta 2023 prosessoidessaan puhelimesta otettua kopiota. Attendo sai poistetut viestit palautettua Karjalaisen iCloud-pilvipalvelun varmuuskopiosta samana päivänä ja toimitti ne KKV:lle 23. tammikuuta 2023. Varmuuskopio sisälsi yhteensä 308 viestiä, joista vanhimmat olivat vuodelta 2019. Poistetut viestit olivat liiketoimintaan liittyvää viestintää Attendon ja kilpailevien elinkeinonharjoittajien johdon välillä.

KKV esitti toukokuussa 2024 Attendolle 4 373 760 euron seuraamusmaksua tarkastuksen vastustamisesta. Kyseessä oli ensimmäinen menettelyrikkomuksesta esitetty seuraamusmaksu Suomessa. Markkinaoikeus katsoi 31. maaliskuuta 2025 antamassaan päätöksessä (MAO:177/2025), että Attendo oli vastuussa Karjalaisen menettelystä riippumatta siitä, oliko yhtiö tiennyt poistoista etukäteen tai oliko Karjalainen toiminut yhtiön ohjeiden vastaisesti. Markkinaoikeus alensi seuraamusmaksun 1 500 000 euroon.

## Viitteet